ของเราต่างจากเคสอื่นค่ะ เราทานมาแล้วแผงนึง แบบ21เม็ด ประจำเดือนมาปกติ (ก่อนหน้านี้ก็เคยทานยาคุมมาแล้วหลายแผง แต่หยุดไป) พอแผงนี้ กินมาได้ 14 เม็ดแล้ว อยู่ๆวันนี้มีเพศสัมพันธ์กับแฟน ประจำเดือนก็มาหลังมีเพศสัมพันธ์เลย มันไม่ใช่เลือดกระปริบกระปอยนะคะ ไหลแบบตกใจเลยค่ะ กินมากี่แผงก็ไม่เคยเป็นแบบนี้เลย เบื้องต้นคือช่วงนี้ทานยาอะม็อกซี่ซิลิน เพราะเป็นทอนซิลอักเสบ, ก่อนหน้าสัปดาห์นี้ไม่ได้มีเพศสัมพันธ์เลย, น้ำหนัก 54 สูง 158 ไม่ทราบเลยค่ะว่าสาเหตุมาจากอะไร เสิร์ชหาหลายๆเว็บแล้วมันไม่ตรงกับอาการสักเท่าไหร่ เลยอยากถามจากเว็บพบแพทย์โดยตรงค่ะ
สวัสดีค่ะ การมีเลือดออกผิดปกติทางช่องคลอดขณะมีการใช้ยาคุมอยู่นั้น จะแยกได้เป็น 2 อย่างคือถ้าเป็นเลือดออกกระปริดกระปรอย แค่พอติดกางเกงใน อาจจะเป็นจากผลข้างเคียงจากการใช้ยาคุมกำเนิดเอง เลือดมักจะออกน้อยๆแล้วหยุดเองได้ แต่หากเป็นเลือดออกมามากในคราวเดียว คล้ายเลือดประจำเดือนเลยนั้น อาจจะมีสาเหตุอื่นๆเช่น การติดเชื้อที่ปากมดลูกหรือมดลูก การมีเนื้องอกที่มดลูกหรือปากมดลูก อวัยวะภายในอุ้งเชิงกรานอักเสบ การมีแผลที่บริเวณช่องคลอดหรือปากมดลูกขนาดใหญ๋ส่วนภาวะแทรกซ้อนของการตั้งครรภ์นั้นคิดถึงได้น้อย ถ้ากินยาคุมมาอย่างสม่ำเสมอ ส่วนยาฆ่าเชื้อที่ใช้ดังกล่าวมานั้น มีผลต่อระดับยาคุมกำเนิดได้น้อย ไม่น่าจะเป็นสาเหตุทำให้เกิดการตั้งครรภ์ขึ้นมาในเบื้องต้นงดการมีเพศสัมพันธ์ไปก่อน ไม่ซื้อยาปรับฮอร์โมนใดๆมาใช้เอง ถ้าเลือดยังออกมากต่อเนื่อง ควรไปพบแพทย์เพื่อตรวจเพิ่มเติม และอาจหยุดยาคุมกำเนิดไปก่อนถ้าเลือดออกมาก